Niin se vain arki on saapunut ihanan kesän jälkeen. Tai no, viikonloppuahan tässä vietellään, mutta koulut alkoivat täällä torstaina. Kerhot käynnistyy maanantaina, ja miehelläni alkaa myös työt maanantaina parin viikon lomailun jälkeen. On siinä taas opettelua kerrakseen, kun on niin tottunut tähän ihanaan aikatauluttomuuteen. Mutta arkeahan elämä suurimmaksi osaksi on, ja arki on hyvää, kunhan sen tahtiin ensin tottuu. Alussa askeleet meinaavat mennä solmuun ja varpaille tulee tallottua, mutta arjen kanssa on kiva tanssia kun yhteinen rytmi löytyy.
Tänään leivottiin poikien kanssa omenapiirakkaa, ja siitä tuli aivan hurjan hyvää. Keksittiin omasta päästä resepti ja leivonta onnistui oikein hyvin 5 ja kohta 3-vuotiaan kanssa. Vanhin poika oli isin kanssa kahdestaan ostoksilla viettämässä isi-poika-aikaa, ja me kolmen pienemmän kanssa järjestettiin pieni juhlahetki. Aina löytyy syy juhlaan, mutta tänään sattui olemaan myös minun nimipäiväni.
Tässä tulee ohje:
Pohja
voita
kaurahiutaleita (tai 4 viljan)
vehnäjauhoja
sokeria
Sulata voi, sekoita kaikki aineet ja painele voideltuun vuokaan.
Täyte
omenoita
maustamatonta rahkaa
kananmuna
sokeria
vaniljasokeria
Sekoita täytteen aineet kulhossa. Levitä lohkotut omenat pohjan päälle ja kaada rahkaseos niiden päälle. Määrät laitoimme ihan mutulla.
Päällinen
sulatettua voita
kaurahiutaleita
sokeria
Sekoita ainekset keskenään ja murustele täytteen päälle.
Paista uunissa 200 asteessa n. 25 minuuttia.
Ja sitten herkuttelemaan!
Jos haluat, tarjoa vaniljakastikkeen tai jäätelön kanssa. Minusta ei kaivannut mitään päälle.
Miten siellä? Oletko jo palaillut arkeen, ja miltä se tuntuu?
Ihanaa viikonloppua sinne toivottelen, ja lähden poikien kanssa paljuun.❤️ Eikös muuten ole söpö kimalainen, joka pitelee kesästä kiinni?
❤️ -Marjo